1.	Sempurnanipun ngedusi mayit inggih puniko: panggenanipun wonten paresepan tur wonten payonipun/tudung. Lajeng ambenipun/dipan ingkang inggil sepalih utawi ingkang krapyak. Perlunipun supados toyanipun saged mili, wanten ing sakitaripun dipun ububi kanti dupa ingkang anggadahi wangi kangge ngicali ambet saking mayit ingkang mboten eca utawi anyir. Tiyang sanes ingkang mboten wonten kepentinganipun ampun gantos mlebet, kejawi tiyang ingkang ngedusi, ingkang mbantu lan para walinipun mayit. Nyiramipun ngangge toya ingkang katah, saking sisih tengen rumiyin, wetengipun dipun urut, dipun tenet ngangge asta kiwa supados kotorane saged medal. Lajeng mayit dipun lumahaken, qubul dan dubure dipun cewoki ngangge asta kiwa ingkang dipun blebet kanti pipih utawi serbet. Lajeng untune mayit dipun gosok ngangge driji ingkang dipun blebet, semanten ugi nglebetipun irung lan kuping, rambut, sirah, jenggot dipun suremi ngangge sisir ingkang arang tur alon-alon. Menawi wonten ingkang ambrol dipun kumpulaken dipun lebetaken dateng ules. Salajengipun kantun dipun wudoni, teras dipun sirami sisih tengenipun mayit awit sangking gulu tumuli dateng dlamakan sikil. Lajeng kantun sisih kiwanipun mayit dipun sirami awit gulunipun ngantos tumeka dlamakan. Lajeng mayit dipun iringaken dateng sisih kiwa, sisih tengenipun mayit dipun gosoki awit gitok hingga dateng dlamakan. Lajeng mayit dipun iringaken dateng sisih tengen, sisih kiwanipun mayit dipun gosoki awit gitok hingga dateng dlamakan. Sedaya niku wau ngangginaken sabun wangi, tur sampun ngantos nyenggol dateng aurate mayit, sebab puniko harom hukumipun. Mila kangge anjagi ingkang makaten, prayoganipun astanipun mughtasil/tiyang ingkang ngedusi dipun blebet kalian kain. Sesampunipun rampung kantun dipun bilas ngangge toya resik ingkang dipun campur kalian kapur barus utawi nopo kemawon ingkang nolak lan nyingkiraken kewan-kewan lembut kados dene DDT utawi karbol. Kamangka dipun sunahaken ngaping kalihi dumugi kaping tiga, nembe dipun lap/serbeti ngangge handuk, lajeng dipun ulesi.